b"\n_START_ARTICLE_\nJon Bratt Otnes\n_START_SECTION_\nKarriere\n_START_PARAGRAPH_\nHan ble f\xc3\xb8dt i Kristiania, hvor han sang i Olavsguttene. I 1937 ble han grammofonartist med Columbia Danseorkester under ledelse av \xc3\x98ivind Bergh (\xc2\xabSan Francisco\xc2\xbb / \xc2\xabVil du\xc2\xbb), og i l\xc3\xb8pet av ett \xc3\xa5r kom ytterlige ca. 10 slike \xc2\xabslagerplater\xc2\xbb. Otnes debuterte som lyrisk tenor i 1942, p\xc3\xa5 en tid da f\xc3\xa5 artister deltok i forestillinger arrangert av Nasjonal Samling. Etter annen verdenskrig ble han b\xc3\xb8telagt for sitt NS-medlemskap, som kan ha medvirket til d\xc3\xa5rlige kritikker i norsk presse, og han opptr\xc3\xa5dte utenlands frem til 1957. Jon Otnes skal i S\xc3\xb8r-Amerika ha blitt sammenlignet med Caruso. Han medvirket i den vesttyske musikkfilmen Die ganze Welt singt nur Amore fra 1956._NEWLINE_Etter at stemmen sviktet, arbeidet Otnes for Norges Varemesse, og senere for FN som handelsr\xc3\xa5dgiver i Indonesia. Etter returen til Norge var han leder for Handelsdepartementets veiledningskontor for utviklingsland. Han var ogs\xc3\xa5 Albanias generalkonsul i Norge.\n_START_SECTION_\nP\xc3\xa5sto \xc3\xa5 v\xc3\xa6re Norges rettmessige konge\n_START_PARAGRAPH_\nI 1969/70 begynte Otnes \xc3\xa5 bruke Bratt som mellomnavn, og gav det samtidig til sine forfedre med tilbakevirkende kraft. Han hevdet ogs\xc3\xa5 at han var \xc2\xabpater familias Bratt\xc2\xbb (til tross for at han bl.a. hadde en eldre bror). I 1972 publiserte han en anetavle som skulle vise hans avstamning fra de norske konger f\xc3\xb8r dansketiden via \xc2\xabBratt-\xc3\xa6tten\xc2\xbb \xe2\x80\x93 som riktignok har eksistert, men ikke slik den ble fremstilt av Otnes. P\xc3\xa5standen var at dersom slekt hadde f\xc3\xa5tt f\xc3\xb8lge slekters gang p\xc3\xa5 tronen, ville Otnes v\xc3\xa6rt Norges (og Sveriges) konge. Etter et program om dette i svensk fjernsyn ble slektstavlen dementert flere ganger av profesjonelle genealoger (noen av personene som opptrer i tavlen har s\xc3\xa5gar ikke eksistert), men p\xc3\xa5standen fra \xc2\xabpater familias Bratt\xc2\xbb dukket siden opp med noen \xc3\xa5rs mellomrom i norske medier \xe2\x80\x93 senest i 2000._NEWLINE_Otnes gjorde ikke direkte krav p\xc3\xa5 kongetronen (\xc2\xabJeg \xc3\xb8nsker ikke \xc3\xa5 vippe kong Olav av pinnen\xc2\xbb), men hadde ikke motforestillinger om \xc3\xa5 overta dersom den norske eller svenske kongen skulle abdisere._NEWLINE_Han d\xc3\xb8de i 2004 og er gravlagt p\xc3\xa5 Vestre gravlund i Oslo.\n_START_SECTION_\nHusmannsslekten Otnesbukta\n_START_PARAGRAPH_\nOtnes' familie kan bare f\xc3\xb8res tilbake til 1790, da tippoldefaren Ole Toressen (d\xc3\xb8d 1833) var husmann i Bergfallvika i Aure og arbeidet ved offisersg\xc3\xa5rden Bergfall. I 1800 flyttet familien til husmannsplassen Otnesbukta, hvor de m\xc3\xa5tte tegne hard husmannskontrakt med gjeting og onnearbeid, og tok siden navn etter husmannsplassen. Jon Otnes' farfar Lars Olsen (Otnesbukta) (1849\xe2\x80\x931936) var opprinnelig husmann, men kj\xc3\xb8pte plassen Bekken i 1898 og ble dermed selveier og sm\xc3\xa5bruker. Jon Otnes' far var Ole Otnes (1876\xe2\x80\x931923). \xc2\xabUnder ledelse av 'Pater familias Otnesbukta' hadde landets mest ber\xc3\xb8mte husmanns\xc3\xa6tt i \xc3\xa5r kunnet feire sitt 200-\xc3\xa5rs-jubileum\xc2\xbb skrev Tore H. Vigerust i 1990."